정조 13년 · 목
右議政金鍾秀曰昨年春塘臺勳臣子孫引見時臣以忠愍公叔李弘茂卓節宜施褒贈之典有所仰奏至有議大臣稟處之命而伊後聞之則弘茂亞卿之贈只因其子之推恩有非朝家之特贈大抵弘茂之所樹立詳在於表忠祠誌中不可終歸泯沒況有褒贈之成命似當趁卽擧行以爲樹風聲之道居昌愼溟翊事亦有令道臣詳査後稟處之命而伊後尙無究竟矣予曰草記軸筵退後入之禮曹判書金文淳曰臣待罪京兆時沿江民戶頹壓處巡問疾苦使之奠接事承命擧行巡審詢瘼等事已皆擧行而其間移除臺職未及修啓文書使新判尹修啓恐合事宜矣子曰卿是籌堂以備邊司草記爲之而擧卿名以啓備堂鄭昌順曰臣之微懇曾已仰達而自上有問議大臣後體諒之敎大臣今方登筵臣之守使兼任乞蒙詢問遞解之恩矣予詢于右相曰守使之兼任惠堂曾有前例乎鍾秀對曰重臣鄭民始曾以守使兼惠堂臣亦以守使兼惠堂矣子曰旣有前例則公格官方別無宜遞之端矣昌順曰右相及鄭民始則其遭遇何如而臣敢援以爲例乎子曰守使之於心戒滿誠亦無怪而旣係格外則終難許施矣鍾秀曰臣亦有閣職文衡乞免之意而番番乞解事甚猥越故姑且泯默矣予曰成均館褒貶數日內設行好矣以大臣而開貶座豈非好事乎大司諫李時秀持平李尙友副校理金啓洛修撰申獻朝等進伏子曰持平坐次在於校理之上似是做錯矣承旨閔台爀請尙友推考敎以勿推予曰諫長以下始以傳啓起伏而憲臺先發避嫌何也時秀曰避嫌事小請先奏合啓予曰諫長遞差尙友避嫌敎以生疏所致勿辭亦勿退待尙友傳啓敎以不允鍾秀曰每於三司登筵之時聖上輒加遞斥至使莫重懲討之論許久闕啓(刀削)日前館學生有疏論云而泮隸來傳翌日聞有儒生停擧之命其亦巧値矣予曰禁都尙在紅馬木外耶旣知泮中之有疏論則何必防禁闕外使之初不踰香橋可矣鍾秀曰殿下於臣等驅迫箝勒猶之可也至於儒生輩不當如是禁束矣予曰予亦粗知待士之道而士子輩必欲務勝不可導之以禮樂則不得已以刑政戒之而已鍾秀曰金吾郞多率羅將列在闕外不知者必以謂待疏儒也是豈使聞於人哉予曰予亦知國史書之野史記之必有聽聞如何而此等擧措其不得已之苦心儒生若自止則法禁亦當自弛矣備堂徐有隣曰臣到闕外見鵲衣下隸多在紅馬木外以爲儒生若有疏擧則將遮道防禁云渠輩亦豈不知上敎雖嚴不可犯手於儒生而第其光景愁沮故臣亦以爲儒生輩疏擧來到則金吾郞寧可以上敎止之豈可犯手驅迫乎判義禁李文源曰金吾郞之防禁雖至嚴儒生輩若冒入則羅卒其可結縳乎驅逐乎不惟金吾郞雖判金吾奉命防禁決不當犯手縳逐矣鍾秀曰臣則以爲今日儒生太弱矣若使臣爲泮任則豈有不可入之理乎予曰儒生旣已犯法冒入則雖被縳逐亦何惜也鍾秀曰殿下於是乎失言矣儒生設或犯科豈可結縳驅逐乎予曰儒可殺不可辱之義予豈不知而此亦不得已之言也諸備堂皆欲進前命皆就座啓洛等進前齊奏曰大臣所奏誠然矣敎以進前玉堂憲臺竝遞差承旨金載瓉曰三司遞差之命誠過中矣予曰卿亦遞差退去可也仍敎曰都承旨許遞今日政曾經人中在京無故人擬入待下批牌招○鍾秀啓言見朝紙所出擧條中銓郞革罷事此事之存與罷其於捄弊之道雖未知其孰勝而雖以昨年復設時言之只管宣諡不許與聞銓注則此與不復設無異而國體則苟簡矣今此革罷之命臣亦無異見而第念未革罷之前間間復設之時則其選法之不輕而重自如也向來一承宣以宰臣家延諡有期而宣諡無人特地仰達以至有銓郞差出之命者事體未安且關後弊及其銓郞差出之日銓長果有忘却失檢者則首實自暴固不害爲直截之道而擧條中吏判所遠待勘不經意愚暗聾瞽深夜無處通議等許多煩絮之言其屈曲苟艱前所未見事面褒越有傷國體請前都承旨具㢞吏曹判書洪良浩竝從重推考從之又啓言臣俄見朝紙吏判所奏外邑次次遷轉事甚覺礙眼矣擧條體重何可以私自引義之語攙入於其間乎修送之銓長捧入之堂后俱難免不察請吏曹判書洪良浩及當該注書竝推考從之又啓言頃因平壤府慰諭宣傳官梁垸書啓平山府補役庫虛錄錢蕩債後給代之道及太白城餉減耗便否論理狀聞後稟處之意覆啓分付矣卽見黃海監司李洪載狀啓則枚擧平山府使徐有和牒呈以爲甲寅年軍民等處斂錢三千四十兩設置補役庫每人錢十兩分給而歲捧一包米以爲各項策應之需矣今則指徵無處每於捧米之時一境無不受困推有加分取耗一事本府曹以還穀最多二萬餘石狀請作錢之後一戶所受僅爲二石零應留四千三百餘石中逐年加分不下三四千石若論其兩得之方有裕邑穀物折米限二千石移劃與本府應留條中一千石竝分取耗以給米債之代則積弊有永除之幸元還無減縮之患太白山城還耗事道內六山城每石捧一斗五升矣粵自庚辰首陽長壽九月大峴則以高峻絕險減耗五升太白正方則坦險有間故依前施行蓋太白比之正方雖曰險惡初旣區別險夷或存或減該府使則以裁定一斗爲請而軍餉體重許多耗穀有不敢遽議裁減竝請令廟堂稟旨分付矣補役庫米給代事大凡加分取耗一款以外面言之無所費而有所補雖似最妙而不知之中其害亦多本非可以容易許施之事而至於此事孔道民戶白斂之弊業已登聞之後變通之政不容俚已且以本邑之民多穀小而移轉與加分適有合於裒多益寡之政其爲兩便誠如狀辭太白山城減耗事大凡耗穀減捧雖與賦稅之蠲減有異城餉之漸縮本自重難且太白旣入於庚辰區別中而到今欲援四山城之例今若隨請隨許則他日正方安知不又援太白而爲例乎道臣亦已防啓兩款事請一傡依道臣狀辭施行從之又啓言頃因黃山察訪柳雲羽上疏覆啓批旨黃山驛赴燕馬二匹以關西馬代把便否報來後稟處之意發關分付矣卽見平安監司鄭昌聖牒報則以爲使行入把我境則責立於本道兩驛渡江則責立於三南諸驛當初立法蓋有其意節使之後或有別行則有數驛馬或至絕站勢所必至移定一款非所可論南馬有病西馹替入間或有之而豈因一時權宜之擧不念兩驛無窮之弊乎馹騎之中路生病皆由於該驛之不爲擇送云此等之言每患各據一邊不通彼我遙度懸斷固難折中而要之利不百不變法擺棄從前流來之例遽行此奪彼與之政則欲捄一弊反生一弊亦不可不慮黃山驛赴燕馬以關西馬代把一款請今姑置之從之又啓言全羅監司尹行元狀啓以爲雲峯縣花水山碑閣修補已爲訖役矣差出別將閣直守直軍等名色專意守護而別將以下糧料衣資柴油等需用以米磨鍊則一年應下爲六十七石零就加分耗米中限七百石特許劃給付之該縣盡分取耗俾爲支放之資事請令廟堂稟處而節目上送備邊司爲辭矣各名色人數及糧資等磨鍊頗似適中七百石米加分數亦不多依狀請許施如是定式之後守護凡節比之已往不可同日而語營邑照管申飭之道各別惕念擧行事請分付道臣從之○兵曹判書金尙集啓言昨年冬因前兵判李文源陳達預差禁軍冬三朔每人木四疋代以馬夫契所出米條相換毋論豐凶定以二石每人每朔米十斗受去之意成出節目而臣於待罪見任之後始聞禁軍輩不爲受祿云招問別將則以爲渠輩言內有米無太乃是料也身爲祿官有難受料依前以預差木受食云當初變通實出於朝家軫念渠輩之德意而拒逆不受大關紀律故屢次嚴飭今至終朔無意受去新定式之下雖有鎖刻之嫌而其時堂上今方入侍請下詢處之敎以前兵判進奏文源曰臣待罪兵判時以禁旅之預差木與馬夫色掌役價米換給事曾有仰達出擧條定式矣今聞兵判所奏則禁軍及不願受云誠是意外似聞牟利之輩敢生專吞之計慫慂禁軍請得三年預下八十餘金奪買馬夫等稅米役價之業有此作梗究厥所爲萬萬無嚴當初定式之罷與不罷姑捨勿論其在懲後弊之道嚴査重繩斷不可已矣詢于大臣鍾秀曰預差禁軍輩所爲事關師律誠極無嚴前兵判所謂牟移輩慫慂之說世間本多如此之事況以米換木之有利渠輩亦已自知自願而到今及拒而不受者情迹尤極殊常嚴査重繩不容但已但三年預下八十金之說此非可以擧達於前席者矣敎曰以冬三朔木四疋料兼布兼聊賴者在預差禁軍實爲矜悶之端昨年聞重臣李文源掌本兵時筵奏特許以木換米意謂渠輩之樂受今聞時兵判言殊甚可訝無論本情之如此如彼奸弊之在甲在乙朝令定式之初一朔拒受猶關紀律以至連三朔相持者寧有如許國綱軫念自軫念懲治自懲治別將汰去番將拿入分付後汰去各番正嚴棍後草記至於依願還給木與添給太條當詳問事實於別將付之卿等期於從長區處以此知悉鍾秀曰今聞兵判所達禁軍預差窠冬三朔料前前兵判之筵奏變通固出於軫念渠輩曲副其願之意則及其旣定奪之後又以有米無太不饜食其慾過三朔拒而不受者無異驕兵漸不可長別將以下至正領自上嚴勘者處分誠爲允當而兵判乃是別將之上將則常時紀律不能行於禁旅至有此拒朝命不受料之事畢竟上煩天聽者事關師律不可無警請冬等給料時當該兵判及時判書金尙集一竝從重推考從之○文淳啓言各祭享月令依觀象監牒呈前期三朔入啓矣來正月令各祭享日子前月已爲入啓尙未啓下而卽聞日官之言先農祭日子牒呈中落漏云莫重祭享日子不能審愼有此落漏之擧請當該觀象監官員令攸司科罪月令更爲書入從之敎以其時修啓堂上亦爲推考○文源啓言時囚罪人洪格罪犯甚重有難容貸而究覈一款飭敎之下雖不得如式擧行循例收贖放送非所可論請依初定配所卽爲發配從之○總戎使金思穆啓言日前以馬兵都試事有不飭將領嚴棍懲治之命而臣營都試今至八次將領居首只是二人請懲治一款依守禦廳例今姑置之從之